Z A P I S N I K
35. sjednice Vijeća Mjesnog odbora “Nadbiskup Antun Bauer“
održane dana 29. veljače 2024. g. s početkom u 20.00 sati  u prostorijama 
Mjesnog odbora „Nadbiskup Antun Bauer“, Bauerova 21

Nazočni članovi Vijeća Mjesnog odbora: Marina Bauer, Zlatan Krajina i Goranka Tropčić Zekan. Nenazočni članovi Bojana Ivanišević i Ante Barišić.
Predsjednica Vijeća Mjesnog odbora pozdravlja sve prisutne i konstatira da su prisutni tri člana/članice Vijeća, te su stečeni uvjeti za raspravu i pravovaljano odlučivanje. 
Prije utvrđivanja dnevnog reda gđa. Tropčić Zekan predlaže usvajanje zapisnika 34. sjednice Vijeća te otvara raspravu o istom. Vijeće, bez rasprave, jednoglasno usvaja zapisnik 34. sjednice Vijeća Mjesnog odbora.
Predsjednica Vijeća otvara raspravu o Dnevnom redu 35. sjednice Vijeća Mjesnog odbora, te predlaže izmjene i dopune dnevnog reda, što članovi Vijeća jednoglasno, bez rasprave, prihvaćaju i donose sljedeći:
                                                                 DNEVNI  RED
1. Izvještaj o radu Vijeća Mjesnog odbora „Nadbiskup Antun Bauer“ za 2023. godinu
      
2. [bookmark: _Hlk161729851]Program rada Vijeća Mjesnog odbora „Nadbiskup Antun Bauer“ za 2024. godinu

3. Plan potreba za aktivnostima, programima i projektima unapređenja kvalitete života 
      građana Mjesnog odbora“ Nadbiskup Antun Bauer“ u 2024. – razrada troškova

4. Prijedlog Odluke o izradi Urbanističkog plana uređenja Trga bana Jelačića – Petrinjska  - Amruševa – Trg N. Š. Zrinskoga – Praška, mišljenje, daje se

5. Pritužbe građana na rad Komunalnog redarstva, Zrinjevca i Čistoće

6. Pritužbe građana na parkiranje vozila na nogostupima

7. Pritužbe građana na lokaciju postavljenog stalka za bicikle na nogostupu u Ulici Antuna Bauera ispred kućnog broja 10

8. Pritužbe građana na nesigurnost pješačkog prelaza u Bauerovoj ulici kod kućnog broja 21 

9. Pitanja, prijedlozi i razno


Ad 1. Izvještaj o radu Vijeća Mjesnog odbora „Nadbiskup Antun Bauer“ za 2023. godinu

Predsjednica je upoznala članove Vijeća o prijedlogu Izvještaja o radu Mjesnog odbora „Nadbiskup Antun Bauer“ za 2023. godinu koji je članovima dostavljen zajedno s Pozivom na sjednicu. 
Nakon kraće rasprave članovi Vijeća jednoglasno su usvojili Izvještaj o radu Vijeća MO Nadbiskup Antun Bauer za 2023. godinu.

IZVJEŠĆE O RADU

Vijeća Mjesnog odbora „Nadbiskup Antun Bauer“ za  2023. godinu

U 2023. godini Vijeće Mjesnog odbora održalo je ukupno 12 sjednica.
Osnovne djelatnosti bile su usmjerene na poboljšanje infrastrukturnih problema, donošenje akata Vijeća i sudjelovanje u donošenju odluka Skupštine Grada, gradonačelnika i gradskih upravnih tijela.
Vijeće je donoseći zaključke nastojalo što uspješnije pridonositi rješavanju problema svih građana na svom području. Na sjednicama se raspravljalo o različitim problemima i prijedlozima koje su davala vijeća mjesnih odbora, građani, udruge građana i institucije kao što su škole, dječji vrtići i slično. 
.
PREDSJEDNICA VIJEĆA

Predsjednica je redovito sazivala sjednice Vijeća, predlagala dnevni red i predsjedavala na svim sjednicama.  Usko je surađivala s predsjednikom Gradske četvrti Donji grad u sastavljanju dnevnog reda, te prisustvovala sastancima koordinacije za rad Vijeća mjesnih odbora. 
POTPREDSJEDNIK VIJEĆA

Pomagao je predsjednici Vijeća, te obavljao i  sve poslove koji su mu se povjerili. Sudjelovao  je u pripremi prioriteta za 2024. godinu.
ČLANOVI VIJEĆA

Članovi Vijeća svoj rad su realizirali prvenstveno putem sjednica Vijeća na koje su se redovito odazivali, u prosjeku četiri člana od ukupno pet, odnosno, prosječna prisutnost je iznosila 88%.

Članovi Vijeća su na sjednicama raspravljali i izjašnjavali se o svim pitanjima koja su bila na dnevnom redu, davali su razne inicijative, prijedloge i postavljali pitanja radi poboljšanja života građana na svom području.

ZAKLJUČNE OCJENE

Vijeće je u  radu nastojalo što je moguće više detektirati i riješiti probleme na svom području. 

[bookmark: _Hlk161729924]Ad. 2. Program rada Vijeća Mjesnog odbora „Nadbiskup Antun Bauer“ za 2024. godinu

Predsjednica je upoznala članove Vijeća o prijedlogu Programa rada Vijeća Mjesnog odbora „Nadbiskup Antun Bauer“ za 2024. godinu koji je članovima dostavljen zajedno s Pozivom na sjednicu. 
Nakon kraće rasprave članovi Vijeća jednoglasno su usvojili Program rada Vijeća Mjesnog odbora „Nadbiskup Antun Bauer“ za 2024. godinu.

PROGRAM RADA VIJEĆA
MJESNOG ODBORA „NADBISKUP ANTUN BAUER“
ZA 2024. GODINU


Na temelju Poslovnika i Pravila Vijeća Mjesnog odbora „Nadbiskup Antun Bauer“, te sukladno Statutu Grada Zagreba, svoj program za 2024. godinu Vijeće temelji na najaktualnijim komunalnim potrebama za poboljšanje standarda građana sa područja Mjesnog odbora „Nadbiskup Antun Bauer“.

Vijeće Programom rada obvezno:

1. Donosi financijski plan 
2. Donosi plan malih komunalnih akcija Mjesnog odbora, koji je sastavni dio plana komunalnih aktivnosti gradske četvrti
3. Donosi Izvješće o radu Vijeće Mjesnog odbora „Nadbiskup Antun Bauer“ 
4. Prati realizaciju Plana komunalnih aktivnosti i Programa održavanja komunalne infrastrukture
5. Raspravlja i donosi zaključke na osnovi zahtjeva ili prijedloga građana
6. Raspravlja i donosi mišljenja o prijedlozima akata o kojima gradonačelnik, Gradska skupština, gradski uredi  i vijeće gradske četvrt, traže mišljenje vijeća mjesnog odbora.
7. Odlučuje o raspolaganju imovinom Mjesnog odbora


Vijeće može donijeti plan potreba za aktivnostima, programima i projektima unapređenja kvalitete života građana koji su od interesa za pojedini dio mjesnog odbora ili za cijeli mjesni odbor i utvrđuje prioritete u njegovoj realizaciji.


Program rada Vijeće Mjesnog odbora „Nadbiskup Antun Bauer“ temelji se na kontinuitetu svih prethodnih aktivnosti mjesnoga odbora i zahtjevima građana.
 
Prema navedenom Vijeće će Programom rada: 

1. u što većoj mjeri pridonijeti kvalitetnijem razvoju i radu mjesnog odbora;
2. sustavno prikupljati i obrađivati, te učiniti dostupnim sve podatke o Mjesnom odboru, kao nužnu pretpostavku za utjecaj građana i njihovih predstavničkih tijela na razvoj područja mjesnog odbora (posebice uređenja naselja, održavanje komunalnog reda i zaštite okoliša, djelovanja javnih službi itd.), rješavanju  prometa na području mjesnog odbora, kao i prometa u mirovanju;
3. nastojati kvalitetnije i temeljitije informirati građane o svim aktivnostima na području mjesnog odbora;
4. predlagati izvođenja većih zahvata na objektima komunalne infrastrukture, kao i izgradnju drugih javnih objekata (vrtići, škole, javne garaže, sportske dvorane), a koje nije moguće financirati sredstvima kojima raspolaže mjesni odbor;
5. pomoći u održavanju, opremanju i obnovi prostora mjesnog odbora;
6. podržavati realizaciju različitih aktivnosti programa udruga i udruženja građana;
7. inicirati izradu Programa kulturnih aktivnosti na području mjesnog odbora u suradnji sa Vijećem Gradske četvrti Donji grad, te u skladu sa mogućnostima, osigurati prostorne i druge uvjete za njihovu realizaciju.


Realizacija navedenog Programa rada ovisiti će o:

· sudjelovanju članova vijeća u radu;
· izvršenju proračuna Grada Zagreba;
· suradnji s nadležnim tijelima Gradske uprave Zagreba;
· suradnji s Vijećem Gradske četvrti Donji grad;
· suradnji građana Gradske četvrti Donji grad.




Ad. 3. Plan potreba za aktivnostima, programima i projektima unapređenja kvalitete života građana Mjesnog odbora "Nadbiskup Antun Bauer" u 2024.
Članovi vijeća nastavili su raspravu o aktivnostima i projektima kojima bi se unaprijedila kvaliteta života građana, te su razradili troškove potrebne za realizaciju Plana potreba, programima i projektima unapređenja kvalitete života građana Mjesnog odbora "Nadbiskup Antun Bauer" u 2024. godini. 


[bookmark: _Hlk161730820]Ad. 4. 	Prijedlog Odluke o izradi Urbanističkog plana uređenja Trga bana Jelačića – Petrinjska  - Amruševa – Trg N. Š. Zrinskoga – Praška, mišljenje, daje se

Predsjednica je upoznala članove Vijeća o potrebi iskazivanja mišljenja o Prijedlogu Odluke o izradi Urbanističkog plana uređenja Trga bana Jelačića – Petrinjska  - Amruševa – Trg N. Š. Zrinskoga – Praška, a koji je svima članovima Vijeća dostavljen elektronskom poštom. 
Nakon kraće rasprave članovi Vijeća jednoglasno su ostali suzdržani na Prijedlog Odluke o izradi Urbanističkog plana uređenja Trga bana Jelačića – Petrinjska  - Amruševa – Trg N. Š. Zrinskoga – Praška i donose

ZAKLJUČAK

o prijedlogu Odluke o izradi Urbanističkog plana uređenja
Trg bana J. Jelačića-Petrinjska-Amruševa -Trg  N. Š. Zrinskoga -Praška
1. Vijeće Mjesnog odbora „Nadbiskup Antun Bauer“ ostaje suzdržano na prijedlog Odluke o izradi Urbanističkog plana uređenja Trg bana Jelačića-Petrinjska-Amruševa -Trg N. Š .Zrinskoga-Praška

2. Ovaj se zaključak dostavlja Vijeću Gradske četvrti Donji grad.


Ad. 5. Pritužbe građana na rad komunalnog gospodarstva, Zrinjevca i Čistoće

Predsjednica Vijeća upoznala je članove Vijeća s pristiglim dopisima vezano za nereagiranje komunalnog gospodarstva po pitanju održavanja reda i čistoće na ulicama i parkovima na području Mjesnog odbora. Radi se o pritužbama više građana koji upozoravaju na niz nepravilnosti koje se događaju na području našeg Mjesnog odbora, a o kojima su i članovi Vijeća već raspravljali više puta. Prvenstveni problem je hranjenje golubova i ostalih ptica ostatcima hrane (tjestenina, grah,....) i kruha koje redovito jedan od sugrađana baca na zelenu površinu unutar parka Fra Grge Martića, a drugi veliki problem su neodgovorni sugrađani koji ne skupljaju izmet za svojim kućnim ljubimcima prilikom šetnji. 
Građani također upozoravaju na nepropisno odlaganje otpada na zelenim otocima gdje građani i pravne osobe odlažu neodgovarajući otpad u neodgovarajuće spremnike, ali uglavnom pored spremnika, pa se stvara jedno veliko smetlište. Prvenstveno se to odnosi na zeleni otok na uglu Ulice Radoslava Lopašića i Ulice Frane Bulića, gdje nakupine otpada odloženog pored spremnika ponekad stoje danima i praktički onemogućavaju prolaz nogostupom.
Uz sve to, građani ističu i problem neodržavanja zelenih površina generalno, ali prvenstveno u Ulicama Frane Bulića i Radoslava Lopašića, u kojima uglavnom raste korov, tako da uskoro neće uopće biti trave. Napominju također da na tim zelenim površinama raste jako puno korova poznatog pod imenom Lastin rep koji je jako štetan za pse i može uzrokovati kobne posljedice.

Članovi Vijeća podržavaju inicijativu građana i pozivaju Odjel komunalnog redarstva da učinkovitije kontrolira održavanje reda na području našeg Mjesnog odbora, a društva Zrinjevac i Čistoću da pojačaju održavanje zelenih površina, odnosno odvoz otpada sa zelenih otoka. Također se traži od komunalnog redarstva da pojačano nadgleda odlaganje otpada na svim površinama, kao i ne-sakupljanje izmeta od strane vlasnika pasa i to prvenstveno po ulicama na području našeg Mjesnog odbora.  


Ad. 6. Pritužbe građana na parkiranje vozila na nogostupima

Predsjednica Vijeća je upoznala članove Vijeća s pristiglim dopisima i usmenim pritužbama građana na sve učestalije parkiranje automobila na nogostupima. 
Jedna od lokacija na kojoj je primijećeno stalno nepropisno parkiraju vozila na nogostupu je u Ulici Antuna Bauera ispred kućnog broja 21 i 23, dakle sa obje strane pločnika kod pješačke zebre na križanju Ulice Antuna Bauera i Ulice Šandora Brešćenskoga. Parkirani automobili često onemogućavaju normalan prilaz pješačkom prelazu, pogotovo za osobe u kolicima ili za osobe s dječjim kolicima. Članovi Vijeća nemaju prijedlog kako to riješiti, te mole stručne službe za prijedlog rješenja. Jedna od mogućnosti je svakako češći obilazak područja Mjesnog odbora od strane prometnih redara.

Jedan građanin upozorio je na veliki problem stalnog parkiranja na nogostupu na uglu Tomašićeve i Lopašićeve ulice, jer automobili na nogostupu ugrožavaju sigurnost pješaka, djece i roditelja, posebno ukoliko se radi o dječjim kolicima, kada su građani prisiljeni izaći na kolnik kako bi zaobišli nepropisno parkirane automobile. Članovi Vijeća svjesni su problema i suglasni s inicijativom jednoga od sugrađana, te donose Zaključak o potrebi postavljanja čvrstih stupića kojima bi se onemogućilo parkiranje na nogostupu na navedenoj lokaciji.

Z A K L J U Č A K

o postavljanju stupića na uglu Ulice Radoslava Lopašića i Ulice Nikole Tomašića

1. Vijeće Mjesnog odbora „Nadbiskup Antun Bauer“ daje pozitivno mišljenje o Prijedlogu građana na postavljanje stupića na uglu Ulice Radoslava Lopašića i Ulice Nikole Tomašića kako bi se spriječilo nepropisno parkiranje i time povećala sigurnost pješaka.

1. Ovaj se zaključak dostavlja Vijeću Gradske četvrti Donji grad.




Ad. 7. Pritužbe građana na lokaciju postavljenog stalka za bicikle u Ulici Antuna Bauera na pločniku ispred kućnog broja 10

Predsjednica Vijeća upoznala je članove Vijeća sa pritužbama koje je zaprimila od građana radi jedne od lokacija na koje je postavljen stalak za bicikle (tzv. klamerica). Radi se o Bauerovoj ulici ispred kućnog broja 10 (Frizerski salon Neno). Građani pojašnjavaju da stalak postavljen na proširenje nogostupa, točno na mjesto gdje se klijenti salona zadržavaju dok čekaju svoj red, pa se klijenti sada zadržavaju direktno ispred ulaznih vrata, čime ometaju pješake koji prolaze nogostupom. 

Članovi Vijeća kratko su raspravljali o pritužbi, te naglašavaju da lokacija  na kojoj je postavljen stalak nije u skladu s prijedlogom lokacija za postavljanje koje su članovi Vijeća donijeli na 13. sjednici održanoj 28.4.2022. godine. Tada je dan prijedlog da se stalak za bicikle postavi na križanje Ulice Antuna Bauera i Ulice Antuna Martića u dijelu koji se naziva Mala Martićeva, točnije na nogostupu između pješačkog prelaza preko Martićeve (Male Martićeve) i kućnog broja 14F u Martićevoj ulici. Napominjemo da je taj dio Martićeve ulice pješačka zona, te sam nogostup više nije u stvarnoj funkciji. 
Alternativno predlažemo i rezervnu lokaciju u Ulici Antuna Bauera na proširenju nogostupa na križanju sa Martićevom ulicom (Mala Martićeva i Bauerova) na sjevernoj strani. Na tom dijelu se ne odvija nikakva aktivnost te ne dolazi do zadržavanja građana, pa je mjesto za stalak za bicikle praktički idealno. 

Članovi Vijeća suglasni su i podržavaju inicijativu sugrađana, te donose sljedeći

Z A K L J U Č A K
o premještanju stalka za bicikle 

1. Vijeće Mjesnog odbora „Nadbiskup Antun Bauer“ daje pozitivno mišljenje o Prijedlogu građana kojim se traži premještanje postavljenog stalka za bicikle na nogostupu ispred Ulice Antuna Bauera br. 10 na lokaciju na nogostup u Martićevoj ulici ispred kućnog broja 14F ili na proširenom dijelu nogostupa u Bauerovoj ulici ispred parka Fra Grge Martića, odnosno na sjeverni ugao križanja Bauerove i Male Martićeve.

2. Ovaj se zaključak dostavlja Vijeću Gradske četvrti Donji grad.


Ad. 8. Pritužbe građana na nesigurnost pješačkog prelaza u Bauerovoj ulici kod kućnog broja 21 

Članovi Vijeća ponovno su raspravljali o nesigurnosti pješačkog prelaza u Bauerovoj ulici kod kućnog broja 21 o čemu ih redovno upozoravaju građani, ali o čemu i sami svakodnevno svjedoče. Ta tema provlači se kroz gotovo sve sjednice Vijeća, ali do sada nisu postignuti značajniji rezultati. Na naše opetovano traženje da se poveća sigurnost pješaka na način da se ugradi izdignut ploha, uspjeli smo doći do bojanja pješačke zebre u crveno bijelu boju koja bi trebala omogućiti bolju vidljivost zebre, te postavljanje dodatnih znakova upozorenja. Međutim, svakodnevno svjedočimo da se se sigurnost nije povećala, a crvena boja je u međuvremenu izblijedila, pa su članovi Vijeća složni da je trenutna vidljivost još manja nego što je bila prije bojanja podloge u crveno. 
Također podsjećamo da smo još na 13. sjednici zatražili da nam se dostavi Prometno sigurnosna analiza na uvid na koju se u svojoj Odbijenici pozivao Gradski ured za obnovu, prostorno uređenje, izgradnju, graditeljstvo, komunalne poslove i promet je isti odbio (Očitovanje – KLASA: 340-08/21-002/1562, URBROJ: 251-10-41-1/010-22-9 od 17. ožuka 2022.) s obrazloženjem da je Ured u suradnji s Ministarstvom unutarnjih poslova, Policijskom upravom zagrebačkom, Službom za sigurnost cestovnog prometa proveo prometno-sigurnosnu analizu stanja sigurnosti za zonu raskrižja Ulice Antuna Bauera i Ulice Šandora Brešćenskog.

Članovi Vijeća suglasni su da je potrebno podići razinu sigurnosti spornog pješačkog prelaza na bilo koji tehnički ispravan način. Može to biti i pješački semafor koji će se uključivati na tipkalo, može to biti uzdignuta ploha ili standardni uspornik, a moguće i nešto treće što predlože stručnjaci za promet. U svakom slučaju, potrebno je nešto učiniti jer je samo pitanje trenutka kada će se dogoditi nesreća i kakve će posljedice biti.

Stoga članovi Vijeća jednoglasno donose sljedeći:

Z A K L J U Č A K
o potrebi povećanja sigurnosti za zonu raskrižja Ulice Antuna Bauera 
i Ulice Šandora Brešćenskog.


1. Traži se Gradski ured za obnovu, prostorno uređenje, izgradnju, graditeljstvo, komunalne poslove i promet da nam dostavi ili omogući uvid u Prometno sigurnosnu analizu stanja sigurnosti koja je provedena za zonu raskrižja Ulice Antuna Bauera i Ulice Šandora Brešćenskog.

2. Traži se Gradski ured za obnovu, prostorno uređenje, izgradnju, graditeljstvo, komunalne poslove i promet da poduzme sve potrebne radnje kako bi se povećala sigurnost na spornom pješačkom prelazu. 

3. Ovaj se zaključak dostavlja Vijeću Gradske četvrti Donji grad.


Ad. 9.  Pitanja, prijedlozi i razno

Nije bilo pitanja ni prijedloga.

Sjednica je završila u 22.00.
Zapisnik vodila: Goranka Tropčić Zekan

KLASA:  024-08/24-003/460
URBROJ: 251-13-11-1/007-24-2


Zagreb, 29. veljače 2024.

                                                                                          PREDSJEDNICA VIJEĆA
MJESNOG ODBORA
„NADBISKUP ANTUN BAUER“

[bookmark: _GoBack]Goranka Tropčić Zekan, v.r. 
